कमेंट्री टीम में साथ होंगे गांगुली और चैपल  
सौरव गांगुली और ऑस्ट्रेलिया के पूर्व दिग्गज क्रिकेटर इयान चैपल को भारत और ऑस्ट्रेलिया के बीच टेस्ट शृंखला की कमेंट्री टीम में शामिल किया गया है।
पूर्व भारतीय कप्तान सौरव गांगुली और ऑस्ट्रेलिया के अपने जमाने के चोटी के बल्लेबाज इयान चैपल को भारत और ऑस्ट्रेलिया के बीच 26 दिसंबर से शुरू होने वाली चार टेस्ट मैचों की शृंखला की कमेंट्री टीम में शामिल किया गया है। गांगुली के इयान चैपल के छोटे भाई और ऑस्ट्रेलिया के पूर्व कप्तान ग्रेग चैपल के साथ काफी कड़वे संबंध रहे हैं।  गांगुली के अलावा इस कमेंट्री टीम में रवि शास्त्री, पाकिस्तान के पूर्व कप्तान वसीम अकरम और पूर्व ऑस्ट्रेलियाई ऑलराउंडर टॉम मूडी भी शामिल हैं। भारत अभी तक ऑस्ट्रेलिया में कभी टेस्ट शृंखला नहीं जीत पाया, लेकिन यह उसके लिए इतिहास रचने का सबसे बढ़िया मौका माना जा रहा है।